b'\n_START_ARTICLE_\nSCIRI\n_START_PARAGRAPH_\nIrakin ylin islamilainen neuvosto (ISCI tai SIIC, puolue tunnettiin aikaisemmin nimell\xc3\xa4 Irakin islamilaisen vallankumouksen ylin neuvosto, SCIRI) puolueen perusti Iranissa vuonna 1982 Mohammad Baqir al-Hakim. Puoluetta johti elokuusta 2003 vuoteen 2009 asti Abdul Aziz al-Hakim. Puolue on osa Irakin yhtynytt\xc3\xa4 liittoa ja yksi keskeisist\xc3\xa4 voimista Irakin hallituksessa._NEWLINE_SCIRI:n kannattajat ovat l\xc3\xa4hinn\xc3\xa4 shiiamuslimeita ja puolueella on l\xc3\xa4heiset suhteet Iranin hallintoon. Puolueen aseellisena siipen\xc3\xa4 toimi Saddam Husseinin hallinnon aikana Badr-prikaati, joka on edelleen merkitt\xc3\xa4v\xc3\xa4 puolisotilaallinen organisaatio. Vuonna 2003 Badr-prikaatin nimeksi muutettiin Badr-j\xc3\xa4rjest\xc3\xb6 (Badr Organization of Reconstruction and Development).\n_START_SECTION_\nIran\n_START_PARAGRAPH_\nIrakin islamilaisen vallankumouksen ylin neuvosto perustettiin vuonna 1982  Irakin-Iranin sodan aikana Iranissa kun Islamilainen Da\xe2\x80\x99wa -puolue oli heikentynyt Irakin hallituksen toimien seurauksena. SCIRI oli katto-organisaatio kahdelle Iran-l\xc3\xa4ht\xc3\xb6iselle shiia-islamistiselle ryhm\xc3\xa4lle, Dawalle ja Mohammad Taqi al-Modarresin johtamalle Islamic Action -j\xc3\xa4rjest\xc3\xb6lle.  Iranin vallankumoushallinto j\xc3\xa4rjesti SCIRI:n perustamisen, mik\xc3\xa4 perustettin maanpaossa Tehranissa Mohammad Baqir al-Hakimin johdolla. Iranissa maanpaossa el\xc3\xa4nyt Hakim oli Muhsin al-Hakimin poika ja kuului yhteen Irakin johtavista  \xc5\xa1iialaisista papistoperheist\xc3\xa4. "H\xc3\xa4n julisti neuvoston p\xc3\xa4\xc3\xa4tavoitteen olevan Baath-puolueen kukistaminen ja Islamilaisen hallituksen perustamisen Irakiin. Iranin viranomaiset sanoivat Hakimin olevan tulevan Irakin Islamilaisen valtion johtaja ..." Toinen SCIRI:n perustajista oli Islamic Front for the Liberation of Bahrainin johtaja Ayatollah Hadi al-Modarresi.\n_START_SECTION_\nIrakin sodan j\xc3\xa4lkeen\n_START_PARAGRAPH_\nMohammad Baqir al-Hakim kuoli elokuun 29. p\xc3\xa4iv\xc3\xa4n\xc3\xa4 2003 autopommin r\xc3\xa4j\xc3\xa4hdyksen seurauksena Najafin kaupungissa.'